Veganis-juffrou in sop oor eetgewoontes, geloofArgieffoto Melanie Thomet, ŉ Engelsonderwyser by Hoërskool De Kuilen in Kuilsrivier, is ŉ “veganis en diereregte-aktivis”. Volgens Thomet is sy nie ŉ ateïs nie maar ook nie ŉ Christen nie. “Ek neem deel aan optogte vir diereregte. Ek steek dit nie weg nie. Die kinders kan dit op my sosialemedia-bladsye sien en as hulle my daaroor vra sal ek hulle vertel,” het Thomet aan die koerant gesê. Sommige ouers is glo van mening dat hulle kinders se nuwe eetgewoontes, tot gevolg het dat hulle hul rug op God draai. Cynthia Herbst het haar seun vir twee dae uit die skool gehaal en na ŉ profeet in Hermanus gevat. “My seun het nou besluit hy glo nie meer in God nie. Dit het alles begin toe hy nie meer vleis eet nie. Dis hoekom ons hom na twee van William Undi se dienste gevat het. Net om vir hom te wys Jesus bestaan nog,” het sy aan die koerant gesê. ŉ Handjievol ouers het Thomet by die skoolhoof, Herman Mellet, verkla. Hy het hulle klagtes by die Wes-Kaapse departement van onderwys ingedien. Die departement het die klagtes van die hand gewys.